ไฟแนนเชียลไดเจสต์
SCC ซื้อหุ้นยักษ์เซรามิกเวียดนาม 85% แล้ว
12 เม.ย. 2556

SCC ซื้อหุ้นยักษ์เซรามิกเวียดนาม 85% แล้ว
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) เปิดเผยว่า เมื่อวันที่ 10 เม.ย.ที่ผ่านมา เงื่อนไขทั้งหมดของบริษัท เอสซีจี ผลิตภัณฑ์ก่อสร้าง ที่ทำสัญญาซื้อขายหุ้นบริษัท Prime Group Joint Stock Company ผู้ผลิตกระเบื้องเซรามิกชั้นนำในประเทศเวียดนาม ได้สำเร็จลุล่วงเรียบร้อยแล้ว ทำให้บริษัท เอสซีจีฯ เป็นผู้ถือหุ้นใน Prime Group จำนวน 85%
ในปี 2555 Prime Group มียอดขายประมาณ 190 ล้านเหรียญสหรัฐ และกำไรก่อนหักดอกเบี้ย ภาษี และค่าเสื่อม หรืออีบิตดา ประมาณ 42 ล้านเหรียญสหรัฐ โดยมีบริษัทย่อยมากกว่า 24 บริษัท และบริษัทร่วม 1 บริษัท แหล่งผลิตอยู่ทางภาคเหนือและภาคกลางของประเทศเวียดนาม
MALEE เทรดพาร์ 1 บาท 18 เม.ย.นี้ 
ตลาดหลักทรัพย์แห่งประเทศไทย กำหนดให้หุ้นบริษัท มาลีสามพราน (MALEE) เริ่มซื้อขายด้วยมูลค่าหุ้นที่ตราไว้ (พาร์) ใหม่หุ้นละ 1 บาท มีผลตั้งแต่วันที่ 18 เม.ย. 2556 ก่อนหน้านี้ MALEE มีพาร์หุ้นละ 2 บาท 
TCC ขายถ่านหินล็อตใหญ่ลูกค้าจีน 
นายบัณฑิต โชติวรรณพร กรรมการผู้จัดการ บริษัท ไทย แคปปิตอล คอร์ปอเรชั่น (TCC) เปิดเผยว่า บริษัทได้เซ็นสัญญาขายถ่านหินจำนวน 1 ล้านตันต่อปี ให้กับลูกค้ารายใหญ่จากประเทศจีน และอยู่ระหว่างการเจรจากับลูกค้าจีนอีก 23 ราย ซึ่งคาดว่าจะได้ข้อสรุปในไตรมาส 2 นี้
สำหรับแนวโน้มราคาถ่านหินโลกในปี 2556 นี้ บริษัทยังเชื่อว่าจะเป็นปีที่มีแนวโน้มที่ดีขึ้นกว่าปีที่แล้ว โดยเห็นได้จากการปรับตัวขึ้นอย่างต่อเนื่องของดัชนีราคาถ่านหิน (ICI Index) 
กลต.เพิกถอนเจ้าหน้าที่ฟินันเซีย ไซรัส 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพิกถอนการปฏิบัติหน้าที่ผู้แนะนำการลงทุน น.ส.ศิริรัตน์ จันทรแสงอร่าม ขณะกระทำผิด สังกัดบริษัทหลักทรัพย์ (บล.) ฟินันเซีย ไซรัส เป็นเวลา 1 ปี 3 เดือน แต่เมื่อลงโทษมาแล้ว 6 เดือน จึงกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนเมื่อพ้น 9 เดือน นับแต่วันที่ 11 เม.ย. 2556 
ก.ล.ต.ได้รับเรื่องร้องเรียนจากลูกค้า และตรวจสอบข้อเท็จจริงเพิ่มเติมพบว่า น.ส.ศิริรัตน์ ได้รับฝากซื้อหุ้นให้เพื่อนที่อยู่ระหว่างขอเปิดบัญชี ซึ่งต่อมาเพื่อนได้รับอนุมัติจึงขอให้โอนหุ้นที่ฝากซื้อเข้าบัญชีของตน แต่หุ้นกล่าวได้ถูกโอนและขายออกหมดแล้ว 
นอกจากนี้ น.ส.ศิริรัตน์ ได้สั่งให้ผู้แนะนำที่อยู่ในทีมซึ่งเป็นผู้ดูแลบัญชีของลูกค้าอีกรายหนึ่งส่งคำสั่งซื้อขายให้ลูกค้า ซึ่งจากการตรวจสอบไม่พบที่มาของคำสั่งจากลูกค้า พบแต่เพียงการยืนยันรายการซื้อขายจากผู้แนะนำ ในลักษณะที่เป็นการซื้อขายให้ก่อนและรายงานให้ลูกค้าทราบในภายหลัง ซึ่งลูกค้ารับทราบรายการซื้อขายโดยไม่ทักท้วงและชำระค่าซื้อครบถ้วน